Гьал мухъазул магIна бичIчIине ккани, жиб – жиб мухъги цIалун, пикру гьабизе ккола гьел рагIабазул кисан рачIарал, лъица рехсарал, кин МахIмудида гьел лъарал: МахIмудил гIумруги, хIакъикъатги, шигIруги, шигIрияб махщелги, абиялги, биценалги, рухьине гьарула Бекьилъа Муихъ (Муъминатихъ) ккараб иллагьияб, жаваб гьечIеб, рукьбал риунеб, гьанги чапулеб рокьи – балаялда. ХIакъикъаталда гьеб гьединги буго, амма цохIо гьелда тIубараб гьесул хъадарухъанлъи бухьинаби битIараб букIинаро. КигIан цIеханиги Муил цIаралда, гIумруялда хурхарал асаразул къадар къогоялде гурони бахунаро. Цогидал асарал руго киназего гIаммал, шагIирас жиндирго рекIел къасдал, анищал, ахIвал-хIал загьир гьарурал, магIарул чIужугIаданалъе, гьудул – гьалмагълъиялъе сайгъат гьарурал.